SKRIFTLIG FORESPØRGSEL P-1374/02

af Hans-Peter Martin (PSE) til Kommissionen

(6. maj 2002)

Om: Reformer som led i udvidelsen af EU

Det bliver nødvendigt med adskillige reformer som led i udvidelsen af EU.

Er der allerede udarbejdet detaljerede planer for og afsat stillinger til de medarbejdere og tjenestemænd, der bliver behov for i de enkelte generaldirektorater, når EU udvides med tre, fem eller endog ti nye medlemsstater?

Kan Kommissionen forelægge detaljerede oversigter over, hvor mange flere medarbejdere og bevillinger der bliver behov for?

Svar afgivet på Kommissionens vegne af Neil Kinnock

(25. juni 2002)

For at fastslå den næste udvidelses direkte følger for aktiviteterne og de menneskelige ressourcer har Kommissionen foretaget en grundig vurdering af sit sandsynlige behov i et udvidet EU. Som et resultat af forskellige europæiske Råds konklusioner er denne vurdering baseret på den antagelse, at op til ti lande vil blive optaget i EU fra den 1. januar 2004, og at der derfor vil blive indført ni nye officielle sprog.

Resultatet af analysen, metodologien og en opdeling af de forventede udviklingsmodeller pr. hovedpolitikgruppering og hovedjobprofil kan findes i Kommissionens Meddelelse om Kommissionens aktiviteter og menneskelige ressourcer i et udvidet EU(1).

Som skitseret i meddelelsen andrager det generelle behov 3 900 nye nettofuldtidsstillinger i sammenligning med 2002.

Som det ærede medlem vil huske, gik den interinstitutionelle aftale (IIA) ud på en gradvis forøgelse af loftet i udgiftsområde 5 (administrative udgifter) til 450 mio. EUR (i 1999-priser) to år efter seks landes tiltrædelse. Med den nu forventede tiltrædelse i 2004 (i IIA blev der oprindeligt regnet med tiltrædelse i 2002) vil det tilsvarende niveau for udgiftsområde 5 blive nået i 2006.

Hvis der anvendes samme beregningsmåde for en eventuel tiltrædelse af yderligere fire medlemsstater som den, der blev anvendt i Agenda 2000, betyder dette et vejledende supplement på 612 mio. EUR som fastsat i den fælles finansielle ramme 2004-2006(2). Disse ekstrabevillinger for et EU med 25 medlemsstater vil gøre det muligt at finansiere ca. 2 300 nye normerede stillinger frem til 2006 (del A i budgettet)(3). Dette er foreneligt med den vejledende indkøringsperiode for nye stillinger frem til 2006 under hensyntagen til tjenestegrenes behov, indkøringsprofilen for nye stillinger ved tidligere udvidelser og institutionens mulighed for at absorbere nye tjenestemænd

Den underliggende antagelse er, at indkøringen af alle de 3 900 nye medarbejdere inkl. bevillingerne til eksternt personale, vil følge det samme mønster som for normerede stillinger i del A i budgettet.

Hvad angår det overordnede behov i udgiftsområde 5 skal der dog både tages hensyn til behovet i de andre institutioner, hvis samlede skøn endnu ikke foreligger, og til Kommissionens behov. Loftet i udgiftsområde 5 for 2006 skal derfor tages op til ny overvejelse i lyset af det faktiske behov og spillerummet inden for det generelle loft i de nuværende finansielle overslag.

På nogle områder vil der blive tale om en meget væsentlig arbejdsbyrde før tiltrædelsen (f.eks. sprogtjenesten, strukturpolitikken og den fælles landbrugspolitik). Kommissionen prioriterede derfor i sin årlige politikstrategi (APS) for 2003, at der var behov for 500 midlertidige stillinger i 2003. De personer, der ansættes i 2003, kan fortsætte deres arbejde i 2004 og videre frem. Disse 500 stillinger kommer dog ikke oven i det behov, der anslås for perioden efter udvidelsen.

(1) KOM(2002) 218.

(2) Den fælles finansielle ramme 2004-2006 for tiltrædelsesforhandlingerne, Meddelelse fra Kommissionen, SEK(2002) 102, 30.1.2002.

(3) Dette tal kan fås på to forskellige måder. Enten ved at sætte den forventede forøgelse af loftet i udgiftsområde 5 i 2006 (+ 12 % for 1999-priser) i relation til antallet af nuværende stillinger i Kommissionens stillingsfortegnelse (inkl. OLAF og OPOCE, men ekskl. Forskning), eller ved at dividere andelen (31 %) af bevillingerne til lønninger til Kommissionens personale (Kapitel A-11, inkl. andre budgetkonti, der også vedrører stillinger, men ekskl. pensioner) som en procentdel af de samlede bevillinger i del A i budgettet med gennemsnitsomkostningerne for en tjenestemand.